b'\n_START_ARTICLE_\nBiserica Aroneanu\n_START_SECTION_\nM\xc4\x83n\xc4\x83stirea de la Greci\n_START_PARAGRAPH_\n\xc3\x8en trecut, platoul aflat la nord-est de ora\xc8\x99ul Ia\xc8\x99i era acoperit de o p\xc4\x83dure \xc3\xaen mijlocul c\xc4\x83reia se afla un sat. Ca urmare a incursiunilor t\xc4\x83tarilor \xc8\x99i cazacilor, satul \xc8\x99i p\xc4\x83durea au fost arse. Deseori, t\xc4\x83tarii \xc3\xae\xc8\x99i stabileau aici tab\xc4\x83ra de unde porneau atacul \xc3\xaempotriva vechii capitale a Moldovei. A\xc8\x99a s-a \xc3\xaent\xc3\xa2mplat \xc8\x99i \xc3\xaen ianuarie 1717 c\xc3\xa2nd domnitorul Mihai Racovi\xc8\x9b\xc4\x83 (1703-1705, 1707-1709 \xc8\x99i 1716-1726) a chemat o hoard\xc4\x83 de t\xc4\x83tari care s\xc4\x83-l ajute a rezista \xc3\xaen fa\xc8\x9ba atacului unei armate austriece, comandat\xc4\x83 de c\xc4\x83pitanul Fran\xc3\xa7ois (Ferentz) Ernaut._NEWLINE_\xc3\x8en a doua jum\xc4\x83tate a secolului al XVI-lea, pe acel loc a existat o m\xc4\x83n\xc4\x83stire numit\xc4\x83 \xe2\x80\x9ede la greci\xe2\x80\x9d sau \xe2\x80\x9em\xc4\x83n\xc4\x83stirea greceasc\xc4\x83 din \xc8\x9barina Ia\xc8\x99ilor\xe2\x80\x9d, cu hramul "Sf. Nicolae", care data din timpul celei de-a doua domnii (1564-1568) a lui Alexandru L\xc4\x83pu\xc8\x99neanu (al c\xc4\x83rui fiu natural era Aron Vod\xc4\x83), c\xc3\xa2nd acesta \xc8\x99i-a stabilit scaunul domnesc la Ia\xc8\x99i. Acest lucru a fost constatat de cercet\xc4\x83tori din analizarea unor documente din 20 februarie 1581, 5 aprilie 1584, 25 mai 1606, 28 ianuarie 1608 \xc8\x99i 6 aprilie 1618. Cercet\xc4\x83torii coreleaz\xc4\x83 ctitorirea m\xc4\x83n\xc4\x83stirilor Aroneanu \xc8\x99i Socola de mutarea capitalei Moldovei la Ia\xc8\x99i \xc3\xaen cea de-a doua_NEWLINE_domnie a lui L\xc4\x83pu\xc8\x99neanu._NEWLINE_Domnitorul Iancu Sasul (1579-1582) i-a d\xc4\x83ruit c\xc3\xa2teva sate la 20 februarie 1581 , aceast\xc4\x83 danie fiind \xc3\xaent\xc4\x83rit\xc4\x83 la 5 aprilie 1584 de c\xc4\x83tre Petru \xc8\x98chiopul (1574-1577, 1578-1579 \xc8\x99i 1583-1591). Din cauza faptului c\xc4\x83 m\xc4\x83n\xc4\x83stirea ajunsese \xc3\xaentr-o stare de ruin\xc4\x83, Petru \xc8\x98chiopul a adunat materiale (pietre \xc8\x99i lemne) necesare reconstruc\xc8\x9biei sale. Dup\xc4\x83 cum rezult\xc4\x83 dintr-un document din 25 mai 1606, domnitorul a \xc3\xaenchinat-o la M\xc4\x83n\xc4\x83stirea Zografu de la Muntele Athos , "pentru c\xc4\x83 acea sf\xc3\xa2nt\xc4\x83 m\xc4\x83n\xc4\x83stire a sf\xc3\xa2ntului Nicolae ajunsese la pustiire \xc8\x99i la \xc3\xaencetarea pomenirii binef\xc4\x83c\xc4\x83torilor \xc8\x99i a celor dint\xc3\xa2i a ei ctitori, din pricina lipsei de grij\xc4\x83 a locuitorilor acelei m\xc4\x83n\xc4\x83stiri \xc8\x99i a cinsti\xc8\x9bilor egumeni care s-au schimbat". Petru \xc8\x98chiopul nu a reu\xc8\x99it s\xc4\x83 reconstruiasc\xc4\x83 biserica.\n_START_SECTION_\nCtitorirea m\xc4\x83n\xc4\x83stirii de Aron-Vod\xc4\x83 \xc8\x99i \xc3\xaenchinarea sa\n_START_PARAGRAPH_\nBiserica "Sf. Nicolae" din Aroneanu a fost construit\xc4\x83 \xc3\xaen anul 1594 pe cheltuiala domnitorului Aron Vod\xc4\x83 (1591-1592, 1592-1595), fiind folosite materialele (piatr\xc4\x83, lemn etc.) adunate de Petru \xc8\x98chiopul. \xc3\x8en urma cercet\xc4\x83rilor arheologice s-a constatat c\xc4\x83 biserica lui Aron vod\xc4\x83 a fost construit\xc4\x83 pe funda\xc8\x9biile vechii biserici zidite de Alexandru L\xc4\x83pu\xc8\x99neanu. Aceast\xc4\x83 ipotez\xc4\x83 este demonstrat\xc4\x83 de funda\xc8\x9bia unitar\xc4\x83 a bisericii, care a apar\xc8\x9binut ini\xc8\x9bial unui l\xc4\x83ca\xc8\x99 cu pridvorul \xc3\xaenchis. Noua construc\xc8\x9bie a avut un pridvorul deschis, cu zid\xc4\x83rie numai pe col\xc8\x9burile de vest \xc8\x99i cu coloane ce sprijineau arcele de sus\xc8\x9binere de pe cele trei laturi. Peretele desp\xc4\x83r\xc8\x9bitor dintre naos \xc8\x99i pronaos a fost \xc3\xaenlocuit de dou\xc4\x83 coloane, av\xc3\xa2nd capiteluri identice cu cele de la exterior, pe care se sprijineau trei arce._NEWLINE_Referitor la construirea acestei biserici, cronicarul Grigore Ureche scrie \xc3\xaen "Letopise\xc8\x9bul \xc8\x9a\xc4\x83rii Moldovei" urm\xc4\x83toarele: \xe2\x80\x9e\xc3\xaens\xc4\x83 \xc3\xaent\xc4\x83i socoti c\xc4\x83, dup\xc4\x83 at\xc3\xa2tea r\xc4\x83ut\xc4\x83\xc8\x9bi ce f\xc4\x83cuse, s\xc4\x83 s\xc4\x83 apuce s\xc4\x83 fac\xc4\x83 \xc8\x99i vreun lucru bun, ca s\xc4\x83 nu-i vie cu os\xc3\xa2nd\xc4\x83. \xc8\x98i s-au apucatu \xc3\xaen anii 7102 (=1593 sau 1594), de au f\xc4\x83cutu m\xc4\x83n\xc4\x83stire \xc3\xaen \xc8\x9barina Ia\xc8\x99iloru, carea s\xc4\x83 chiam\xc4\x83 Aron vod\xc4\x83, pre numele domnului, unde este hramul svetii Nicolae\xe2\x80\x9d. Printr-un hrisov din 12 decembrie 1594, domnitorul ctitor a \xc3\xaenzestrat m\xc4\x83n\xc4\x83stirea "nou zidit\xc4\x83 numit\xc4\x83 \xe2\x80\x9e\xc3\xaen \xc8\x9barin\xc4\x83\xe2\x80\x9d" cu dou\xc4\x83 sate. El a \xc3\xaencredin\xc8\x9bat c\xc4\x83lug\xc4\x83rilor rom\xc3\xa2ni biserica construit\xc4\x83 de el._NEWLINE_Biserica avea ini\xc8\x9bial o pisanie deasupra intr\xc4\x83rii, dar aceasta a disp\xc4\x83rut \xc3\xaen secolul al XIX-lea. La \xc3\xaenceputul secolului al XX-lea, istoricul N.A. Bogdan consemna afirma\xc8\x9bia unui preot din Ia\xc8\x99i care spunea c\xc4\x83 \xc3\xaen copil\xc4\x83ria sa era o inscrip\xc8\x9bie aurit\xc4\x83 deasupra u\xc8\x99ii de intrare \xc3\xaen biseric\xc4\x83. Aron Tiranul a murit otr\xc4\x83vit la Alba Iulia, dar nu exist\xc4\x83 informa\xc8\x9bii c\xc4\x83 i s-ar fi adus r\xc4\x83m\xc4\x83\xc8\x99i\xc8\x9bele la Ia\xc8\x99i. Aceea\xc8\x99i problem\xc4\x83 se ridic\xc4\x83 \xc8\x99i \xc3\xaen cazul doamnei Stanca, so\xc8\x9bia lui Aron Vod\xc4\x83, moart\xc4\x83 undeva \xc3\xaen Transilvania._NEWLINE_Domnitorul Ieremia Movil\xc4\x83 (1595-1600, 1600-1606) a \xc3\xaenchinat aceast\xc4\x83 m\xc4\x83n\xc4\x83stire, printr-un hrisov din 25 mai 1606, la M\xc4\x83n\xc4\x83stirea Zografu din Muntele Athos (dup\xc4\x83 cum fusese \xc3\xaenchinat\xc4\x83 ini\xc8\x9bial de Petru \xc8\x98chiopul), din acel moment stabilindu-se acolo c\xc4\x83lug\xc4\x83ri greci. \xc3\x8en documentul sus-men\xc8\x9bionat, se men\xc8\x9bioneaz\xc4\x83 c\xc4\x83 m\xc4\x83n\xc4\x83stirea a fost ctitorit\xc4\x83 de Alexandru L\xc4\x83pu\xc8\x99neanu, el fiind \xc8\x99i cel care a \xc3\xaenzestrat l\xc4\x83ca\xc8\x99ul, iar Aron vod\xc4\x83 \xe2\x80\x9ca f\xc4\x83cut biserica de acum din pietre \xc8\x99i lemn gata pe banii lui Petru voievod\xe2\x80\x9d. Ieremia Movil\xc4\x83 \xc8\x99tia de \xc3\xaenchinarea anterioar\xc4\x83 a m\xc4\x83n\xc4\x83stirii, el m\xc4\x83rturisind c\xc4\x83 era \xe2\x80\x9cunul dintre cei dint\xc3\xa2i sfetnici\xe2\x80\x9d ai lui Petru \xc8\x98chiopul atunci c\xc3\xa2nd a fost \xc3\xaenchinat\xc4\x83 pentru prima oar\xc4\x83 m\xc4\x83n\xc4\x83stirea Sf. Nicolae la Muntele Athos._NEWLINE_Pe baza m\xc4\x83rturiei doamnei Stanca, v\xc4\x83duva lui Aron Vod\xc4\x83, domnitorul Radu Mihnea (1619-1619, 1623-1626) a anulat documentul de danie la 7 aprilie 1618, restituind m\xc4\x83n\xc4\x83stirea c\xc4\x83lug\xc4\x83rilor rom\xc3\xa2ni a\xc8\x99a cum fusese menit\xc4\x83 de c\xc4\x83tre ctitori (L\xc4\x83pu\xc8\x99neanu \xc8\x99i Aron Vod\xc4\x83). \xc3\x8en acel document se precizeaz\xc4\x83 c\xc4\x83 "biserica cea veche a fost zidit\xc4\x83 de p\xc4\x83rintele lui (Aron vod\xc4\x83 n.n.), r\xc4\x83posatul Alexandru voievod, pe alt loc, sub dealuri, \xc8\x99i s-a risipit \xc8\x99i a c\xc4\x83zut cu totul". Radu Mihnea a \xc3\xaent\xc4\x83rit c\xc4\x83lug\xc4\x83rilor rom\xc3\xa2ni mo\xc8\x99iile \xc8\x99i satele donate de ctitorii anteriori, chiar \xc8\x99i cele date de predecesorii lui Aron Vod\xc4\x83. Cu toate acestea, la 24 octombrie 1624, \xc3\xaen cea de-a doua domnie a sa, el a \xc3\xaenchinat M\xc4\x83n\xc4\x83stirea Aroneanu la M\xc4\x83n\xc4\x83stirea Prodrom ("Sf. Ioan") din Sozopol. M\xc4\x83n\xc4\x83stirea \xc8\x99i-a schimbat din nou statutul cinci ani mai t\xc3\xa2ziu, c\xc3\xa2nd domnitorul Alexandru Coconul (1629-1630), fiul lui Radu Mihnea, a transformat m\xc4\x83n\xc4\x83stirea \xc3\xaen metoh al M\xc4\x83n\xc4\x83stirii Sf. Ioan din insula Halki (aflat\xc4\x83 \xc3\xaen Marea Marmara)._NEWLINE_Ulterior, M\xc4\x83n\xc4\x83stirea Aroneanu a devenit metoh al Patriarhiei de la Constantinopol, veniturile sale urm\xc3\xa2nd s\xc4\x83 sus\xc8\x9bin\xc4\x83 activitatea vestitei \xc8\x98coli Patriarhale , la care au \xc3\xaenv\xc4\x83\xc8\x9bat printre al\xc8\x9bii c\xc4\x83rturari rom\xc3\xa2ni cum ar fi principele Dimitrie Cantemir \xc8\x99i sp\xc4\x83tarul Nicolae Milescu, primul c\xc4\x83l\xc4\x83tor rom\xc3\xa2n \xc3\xaen China. Multe din documentele din secolele XVI-XVII arat\xc4\x83 danii de mo\xc8\x99ii, sate, livezi \xc8\x99i pris\xc4\x83ci pentru m\xc4\x83n\xc4\x83stire.\n_START_SECTION_\nLoc de popas pentru o\xc8\x99ti\n_START_PARAGRAPH_\nAflat\xc4\x83 pe un platou \xc3\xaemp\xc4\x83durit din apropierea ora\xc8\x99ului Ia\xc8\x99i, M\xc4\x83n\xc4\x83stirea Aroneanu a fost preferat\xc4\x83 de unele o\xc8\x99ti str\xc4\x83ine ca loc de tab\xc4\x83r\xc4\x83. \xc3\x8en ajutorul o\xc8\x99tilor turce\xc8\x99ti conduse de Soliman Pa\xc8\x99a \xc8\x99i a celor moldovene\xc8\x99ti conduse de Constantin Cantemir (1685-1693) care luptau cu polonezii regelui Ioan Sobieski al III-lea la Boian (1685) a fost chemat\xc4\x83 \xc8\x99i o oaste munteneasc\xc4\x83 condus\xc4\x83 de domnitorul \xc8\x98erban Cantacuzino (1678-1688). Dup\xc4\x83 cum noteaz\xc4\x83 Dimitrie Cantemir \xc3\xaen "Via\xc8\x9ba lui Constantin Cantemir", domnitorul muntean s-a str\xc4\x83duit inten\xc8\x9bionat s\xc4\x83 ajung\xc4\x83 cu \xc3\xaent\xc3\xa2rziere, ajung\xc3\xa2nd numai p\xc3\xa2n\xc4\x83 la Ia\xc8\x99i \xc8\x99i a\xc8\x99ez\xc3\xa2ndu-\xc8\x99i tab\xc4\x83ra la M\xc4\x83n\xc4\x83stirea Aroneanu. A stat acolo trei zile, timp \xc3\xaen care a primit vestea c\xc4\x83 trupele turco-t\xc4\x83tare \xc8\x99i moldovene au c\xc3\xa2\xc8\x99tigat b\xc4\x83t\xc4\x83lia, dup\xc4\x83 care a plecat spre \xc8\x9bara sa. Cronicarul Ion Neculce a relatat urm\xc4\x83toarele: "Atunce, c\xc3\xa2nd au m\xc4\x83rsu Suliman-pa\xc8\x99ea cu Cantemir-vod\xc4\x83 \xc3\xaenainte le\xc8\x99ilor la Boian, vinit-au \xc8\x99i \xc8\x98erban-vod\xc4\x83 cu oaste din \xc8\x9aara Munteniasc\xc4\x83 p\xc3\xa2n-\xc3\xaen Ia\xc8\x99i, de-u desc\xc4\x83lecat cu oastea la m\xc4\x83n\xc4\x83stirea lui Aron-vod\xc4\x83, de-u \xc8\x99\xc4\x83dzut vro 4, 5 dzile de \xc8\x99-au ispr\xc4\x83vit de la Suliman-pa\xc8\x99ea av\xc3\xa2nd grij\xc4\x83 de nem\xc8\x9bii. \xc8\x98i s-au \xc3\xaentorsu \xc3\xaenapoi pe B\xc3\xa2rlad, tot v\xc3\xa2n\xc3\xa2nd v\xc3\xa2naturi \xc8\x99i pe\xc8\x99te." _NEWLINE_Deseori, t\xc4\x83tarii \xc3\xae\xc8\x99i stabileau aici tab\xc4\x83ra de unde porneau atacul \xc3\xaempotriva vechii capitale a Moldovei. \xc3\x8en ianuarie 1717, c\xc3\xa2nd o oaste austriac\xc4\x83 comandat\xc4\x83 de c\xc4\x83pitanul belgian Fran\xc3\xa7ois (Ferentz) Ernaut se afla \xc3\xaen Moldova, cantonat\xc4\x83 la Cetatea Neam\xc8\x9bului, domnitorul Mihai Racovi\xc8\x9b\xc4\x83 (1703-1705, 1707-1709 \xc8\x99i 1716-1726) a chemat o hoard\xc4\x83 de t\xc4\x83tari pentru a-l ajuta s\xc4\x83 resping\xc4\x83 atacul n\xc4\x83v\xc4\x83litorilor. Num\xc4\x83rul t\xc4\x83tarilor a fost mai mare dec\xc3\xa2t prev\xc4\x83zuse domnitorul. Neculce precizeaz\xc4\x83 c\xc4\x83 t\xc4\x83tarii s-au stabilit \xc3\xaen apropierea M\xc4\x83n\xc4\x83stirii Aroneanu: "\xc8\x98i viind cu d\xc3\xa2n\xc8\x99ii p\xc3\xa2n\xc4\x83 din gios de Movila lui Constantin-vod\xc4\x83, i-au l\xc4\x83sat Constantin vistiernicul pe t\xc4\x83tar\xc3\xae supu\xc8\x99i \xc3\xaen Valea lui Aron-Vod\xc4\x83 \xc8\x99i au venit s\xc4\x83 spue lui Mihai-vod\xc4\x83; c\xc4\x83 era lucru de tain\xc4\x83, de nu \xc8\x99tiia nime c\xc4\x83 vin t\xc4\x83tar\xc3\xae."  Refugiat la M\xc4\x83n\xc4\x83stirea Cet\xc4\x83\xc8\x9buia, unde era asediat de o\xc8\x99tenii lui Ferentz, domnitorul a cerut s\xc4\x83 se trag\xc4\x83 clopotele cele mari, "iar\xc4\x83 t\xc4\x83tar\xc3\xaei de la Aron-vod\xc4\x83, cum au audzit pu\xc8\x99ca \xc8\x99i clopotile, oaricum s\xc4\x83 \xc3\xaendoia dint\xc3\xa2iu, s\xc4\x83 nu fie vreun vicle\xc8\x99ug, iar apoi, unde s-au pornit a veni ca v\xc3\xa2ntul."\n_START_SECTION_\nDec\xc4\x83derea m\xc4\x83n\xc4\x83stirii\n_START_PARAGRAPH_\nIni\xc8\x9bial, m\xc4\x83n\xc4\x83stirea a fost \xc3\xaenconjurat\xc4\x83 cu ziduri de piatr\xc4\x83 \xc8\x99i avea turnuri de col\xc8\x9b, chilii \xc8\x99i alte cl\xc4\x83diri anexe care s-au pr\xc4\x83bu\xc8\x99it, r\xc4\x83m\xc3\xa2n\xc3\xa2nd doar vechea biseric\xc4\x83, singura p\xc4\x83strat\xc4\x83 din \xc3\xaentreg ansamblul m\xc4\x83n\xc4\x83stiresc de odinioar\xc4\x83. Vechiul l\xc4\x83ca\xc8\x99 de cult a fost reparat neglijent \xc3\xaen mai multe r\xc3\xa2nduri \xc3\xaen secolele XVIII-XIX, \xc3\xaen una dintre aceste ocazii fiind astupate spa\xc8\x9biile libere dintre coloanele \xc8\x99i pila\xc8\x99trii care sus\xc8\x9bineau pridvorul deschis. N.A. Bogdan presupunea c\xc4\x83 atunci s-ar fi \xc3\xaenl\xc4\x83turat, astupat sau distrus \xc8\x99i piatra care con\xc8\x9binea pisania._NEWLINE_Proasta administrare a m\xc4\x83n\xc4\x83stirii \xc8\x99i l\xc4\x83comia c\xc4\x83lug\xc4\x83rilor greci au dus la ruinarea complexului monahal. Un document din 20 ianuarie 1734 consemna starea de ruin\xc4\x83 a m\xc4\x83n\xc4\x83stirii, "mare lips\xc4\x83 \xc8\x99i sl\xc4\x83biciune, din t\xc3\xa2mplarea vremurilor". Acoperi\xc8\x99ul bisericii a fost reparat la 1742, \xc3\xaenvelitoarea fiind din \xc8\x99indril\xc4\x83. Repara\xc8\x9biile efectuate au fost insuficiente, iar \xc3\xaentr-un act din 16 august 1784 se men\xc8\x9biona c\xc4\x83 m\xc4\x83n\xc4\x83stirea era "stricat\xc4\x83 \xc8\x99i aproapi de ce de istov c\xc4\x83dere" astfel \xc3\xaenc\xc3\xa2t dac\xc4\x83 "nu s\xc4\x83 va tocmi \xc3\xaen curund, esti s\xc4\x83 se surpi"._NEWLINE_\xc3\x8en 1787 s-au efectuat unele repara\xc8\x9bii, atunci fiind decorat\xc4\x83 fa\xc8\x9bada cu piese ceramice, sub form\xc4\x83 de stele, discuri \xc8\x99i frunze de stejar, de inspira\xc8\x9bie oriental\xc4\x83. Arhimandritul Domi\xc8\x9bian men\xc8\x9biona \xc3\xaentr-o inscrip\xc8\x9bie pe un Minei donat de el \xc3\xaen 1787 c\xc4\x83 lucr\xc4\x83rile le-a "f\xc4\x83cut cu \xc3\xaens\xc4\x83\xc8\x99i cheltuiala mea, c\xc4\x83ci am aflat biserica pustie \xc8\x99i cu totul goal\xc4\x83... c\xc4\x83ci n-am aflat nici rogojin\xc4\x83 s\xc4\x83 a\xc8\x99tern, nici u\xc8\x99\xc4\x83 s\xc4\x83 \xc3\xaenchid, nici moar\xc4\x83, nici hele\xc8\x99teu; am g\xc4\x83sit datorie de 1317 lei \xc8\x99i patru mo\xc8\x99ii v\xc3\xa2ndute...". Printre altele, el a donat dou\xc4\x83 Mineiuri \xc8\x99i cartea Faptele Apostolilor._NEWLINE_La mijlocul secolului al XIX-lea, M\xc4\x83n\xc4\x83stirea Aroneanu avea \xc3\xaen st\xc4\x83p\xc3\xa2nire mai multe mo\xc8\x99ii: Aroneanu \xc8\x99i Zanea (jud. Ia\xc8\x99i), Arm\xc4\x83\xc8\x99oaia \xc8\x99i Arm\xc4\x83\xc8\x99eni (jud. Vaslui), R\xc3\xa2nz\xc4\x83\xc8\x99ti (jud. Tutova), Slobozia-Avere\xc8\x99ti \xc8\x99i Girov (jud. Neam\xc8\x9b), Delu\xc8\x9bu (Ca\xc8\x99in), P\xc3\xa2rli\xc8\x9bi (Soroca), Deilu\xc8\x9ba (Chi\xc8\x99in\xc4\x83u), Stolniceni (Basarabia).\n_START_SECTION_\nBiseric\xc4\x83 parohial\xc4\x83\n_START_PARAGRAPH_\n\xc3\x8en decembrie 1863, dup\xc4\x83 secularizarea averilor m\xc4\x83n\xc4\x83stire\xc8\x99ti, M\xc4\x83n\xc4\x83stirea Aroneanu s-a desfiin\xc8\x9bat, iar c\xc4\x83lug\xc4\x83rii greci au plecat, lu\xc3\xa2nd cu ei c\xc4\x83r\xc8\x9bi \xc8\x99i odoare sfinte. Biserica fostei m\xc4\x83n\xc4\x83stiri a devenit biseric\xc4\x83 parohial\xc4\x83 a satului Aroneanu. Distrugerea m\xc4\x83n\xc4\x83stirii a continuat, astfel c\xc4\x83 \xc3\xaen preajma anului 1885 din \xc3\xaentregul complex m\xc4\x83n\xc4\x83stiresc nu mai t\xc4\x83m\xc4\x83sese dec\xc3\xa2t biserica, restul fiind distrus, chiar \xc8\x99i gardul. Aceast\xc4\x83 biseric\xc4\x83 a fost restaurat\xc4\x83 \xc3\xaen 1907, prin grija Comisiunii Monumentelor Istorice. Atunci au fost \xc3\xaenlocuite majoritatea pieselor ceramice care decorau fa\xc8\x9bada._NEWLINE_\xc3\x8en anul 1944, \xc3\xaen timpul celui de-al doilea r\xc4\x83zboi mondial, Biserica Aroneanu a ars \xc3\xaen urma unui incendiu provocat de apropierea frontului. Atunci au ars mobilierul, catapeteasma \xc8\x99i vechile obiecte de cult, nemair\xc4\x83m\xc3\xa2n\xc3\xa2nd nicio urm\xc4\x83 din vechea pictur\xc4\x83 din interior. Edificiul a fost restaurat \xc3\xaen anii urm\xc4\x83tori, fiind redeschis apoi \xc3\xaen 1949, ca biseric\xc4\x83 parohial\xc4\x83. \xc3\x8en anul 1999 s-a construit \xc3\xaen curtea bisericii, l\xc3\xa2ng\xc4\x83 peretele nordic, o cas\xc4\x83 de pr\xc4\x83znuire._NEWLINE_\xc3\x8en scopul complet\xc4\x83rii documenta\xc8\x9biei \xc3\xaen vederea \xc3\xaentocmirii proiectului de consolidare/restaurare a monumentului, preotul paroh a solicitat efectuarea unor s\xc4\x83p\xc4\x83turi arheologice. Sondajul arheologic a fost efectuat \xc3\xaen toamna anului 2001, fiind coordonat de arheologul Stela Cheptea. \xc3\x8en urma cercet\xc4\x83rilor arheologice s-a constatat c\xc4\x83 biserica lui Aron vod\xc4\x83 a fost construit\xc4\x83 pe funda\xc8\x9biile vechii biserici zidite de Alexandru L\xc4\x83pu\xc8\x99neanu. Aceast\xc4\x83 ipotez\xc4\x83 este demonstrat\xc4\x83 de funda\xc8\x9bia unitar\xc4\x83 a bisericii, care a apar\xc8\x9binut ini\xc8\x9bial unui l\xc4\x83ca\xc8\x99 cu pridvorul \xc3\xaenchis.\n_START_SECTION_\nArhitectura\n_START_PARAGRAPH_\nBiserica fostei m\xc4\x83n\xc4\x83stiri Aroneanu prezint\xc4\x83 interes din perspectiv\xc4\x83 artistic\xc4\x83 at\xc3\xa2t prin propor\xc8\x9biile sale armonioase, c\xc3\xa2t \xc8\x99i prin originalul decor exterior, unice \xc3\xaen istoria artei medievale rom\xc3\xa2ne\xc8\x99ti. Ea este construit\xc4\x83 din piatr\xc4\x83 \xc8\x99i c\xc4\x83r\xc4\x83mid\xc4\x83, \xc3\xaen stil moldovenesc, fiind \xc3\xaent\xc3\xa2lnite \xc8\x99i elemente apar\xc8\x9bin\xc3\xa2nd altor stiluri.\n_START_SECTION_\nExterior\n_START_PARAGRAPH_\nBiserica Aroneanu are un plan trilobat, cu o singur\xc4\x83 turl\xc4\x83 deasupra naosului \xc8\x99i cu absidele laterale \xc8\x99i absida altarului de form\xc4\x83 semicircular\xc4\x83. Nu sunt prezente contraforturi._NEWLINE_Deasupra soclului de piatr\xc4\x83 se afl\xc4\x83 un prim \xc8\x99irag ornamental format din discuri altern\xc3\xa2nd cu stelu\xc8\x9be cu \xc8\x99ase col\xc8\x9buri, din teracot\xc4\x83 sm\xc4\x83l\xc8\x9buit\xc4\x83 colorat\xc4\x83. Urmeaz\xc4\x83 apoi un r\xc3\xa2nd de caneluri \xc3\xaenalte de aproximativ 1 metru, deasupra c\xc4\x83rora se afl\xc4\x83 ferestrele \xc3\xaenalte \xc8\x99i \xc3\xaenguste terminate \xc3\xaen acolad\xc4\x83, care sunt \xc3\xaencadrate \xc3\xaen firide alungite. \xc3\x8entre ferestre se afl\xc4\x83 alte firide alungite, ornate \xc3\xaen interior, alternativ, cu c\xc3\xa2te dou\xc4\x83 stele \xc8\x99i c\xc3\xa2te dou\xc4\x83 discuri. Deasupra ferestrelor \xc8\x99i firidelor este un alt \xc8\x99irag ornamental format din discuri altern\xc3\xa2nd cu stelu\xc8\x9be cu \xc8\x99ase col\xc8\x9buri. Urmeaz\xc4\x83 apoi trei \xc8\x99iraguri de teracote sm\xc4\x83l\xc8\x9buite, dou\xc4\x83 \xc3\xaen form\xc4\x83 de stelu\xc8\x9be pe margine \xc8\x99i unul \xc3\xaen form\xc4\x83 de discuri \xc3\xaentre ele. Mai sus este un br\xc3\xa2u firid\xc4\x83 simplu, apoi un \xc8\x99irag de stelu\xc8\x9be altern\xc3\xa2nd cu discuri \xc8\x99i un nou \xc8\x99irag de teracote \xc3\xaen form\xc4\x83 de frunze de stejar stilizate._NEWLINE_Turla se sprijin\xc4\x83 pe dou\xc4\x83 baze: prima p\xc4\x83trat\xc4\x83 \xc8\x99i a doua stelat\xc4\x83, cu 12 col\xc8\x9buri \xc8\x99i 24 de fe\xc8\x9be. Fiecare fa\xc8\x9b\xc4\x83 a bazei con\xc8\x9bine o ocni\xc8\x9b\xc4\x83 alungit\xc4\x83, av\xc3\xa2nd \xc3\xaen interior un disc ceramic colorat. Turla propriu-zis\xc4\x83 are form\xc4\x83 de prism\xc4\x83 cu 12 laturi, toate decorate cu o ocni\xc8\x9b\xc4\x83 alungit\xc4\x83 \xc8\x99i separate de o coloan\xc4\x83 semicircular\xc4\x83. Opt fe\xc8\x9be din cele 12 sunt oarbe, \xc3\xaen restul de patru fiind t\xc4\x83iate ferestre \xc3\xaenguste \xc8\x99i alungite. La partea superioar\xc4\x83 a celor 12 fe\xc8\x9be ale turlei se afl\xc4\x83 trei \xc8\x99iraguri de teracote, dou\xc4\x83 de stelu\xc8\x9be \xc8\x99i una de discuri._NEWLINE_Pere\xc8\x9bii Bisericii Aroneanu sunt decora\xc8\x9bi cu elemente de ceramic\xc4\x83 (teracote) sm\xc4\x83l\xc8\x9buite de culoare verde cu reflexe alb\xc4\x83strui, de forma unor stele cu \xc8\x99ase col\xc8\x9buri, a frunzelor de stejar, a v\xc3\xa2rfurilor de lance \xc8\x99i a discurilor circulare, descriind motive geometrice complicate \xc8\x99i fiind folosit\xc4\x83 o tehnic\xc4\x83 aparte. Teracotele sunt incizate \xc3\xaen tencuial\xc4\x83. Acest decor realizat \xc3\xaen relief (ast\xc4\x83zi disp\xc4\x83rut) este considerat ca fiind o posibil\xc4\x83 surs\xc4\x83 de inspira\xc8\x9bie pentru broderia \xc3\xaen piatr\xc4\x83 de pe fa\xc8\x9bada Bisericii Trei Ierarhi \xc8\x99i a M\xc4\x83n\xc4\x83stirii Dragomirna.\n_START_SECTION_\nInterior\n_START_PARAGRAPH_\nInteriorul bisericii este compartimentat \xc3\xaen patru \xc3\xaenc\xc4\x83peri: pridvor, pronaos, naos \xc8\x99i altar. Pridvorul era ini\xc8\x9bial deschis, av\xc3\xa2nd arcade sprijinite pe doi pila\xc8\x99tri prismatici (la col\xc8\x9buri) \xc8\x99i pe patru coloane cilindrice de c\xc4\x83r\xc4\x83mid\xc4\x83, cu capiteluri. Ulterior, spa\xc8\x9biul liber dintre coloane \xc8\x99i pila\xc8\x99tri a fost umplut cu zid\xc4\x83rie. Pridvorul este boltit, av\xc3\xa2nd dou\xc4\x83 calote sferice. U\xc8\x99a de intrare \xc3\xaen pronaos era ini\xc8\x9bial de factur\xc4\x83 gotic\xc4\x83, terminat\xc4\x83 la partea superioar\xc4\x83 \xc3\xaen arc fr\xc3\xa2nt; ea a fost l\xc4\x83rgit\xc4\x83 ulterior, stric\xc3\xa2ndu-se astfel chenarul._NEWLINE_Pronaosul are form\xc4\x83 p\xc4\x83trat\xc4\x83, fiind luminat prin patru ferestre \xc3\xaenalte (dou\xc4\x83 pe latura de nord \xc8\x99i alte dou\xc4\x83 pe cea de sud), \xc3\xaenguste \xc8\x99i de form\xc4\x83 ogival\xc4\x83. Pronaosul este separat de naos prin trei arcade, sprijinite pe dou\xc4\x83 coloane cu capiteluri. Naosul are dou\xc4\x83 abside laterale de form\xc4\x83 semicircular\xc4\x83, \xc3\xaen care se afl\xc4\x83 c\xc3\xa2te o fereastr\xc4\x83 \xc3\xaengust\xc4\x83 \xc8\x99i \xc3\xaen\xc4\x83l\xc8\x9bat\xc4\x83 \xc3\xaen partea central\xc4\x83. La partea superioar\xc4\x83 are o bolt\xc4\x83 \xc3\xaen stil moldovenesc. Turla aflat\xc4\x83 deasupra naosului este cilindric\xc4\x83 pe interior._NEWLINE_Naosul este separat de altar printr-o catapeteasm\xc4\x83 din lemn, foarte frumos sculptat\xc4\x83. Ornamenta\xc8\x9biile sculptate includ ciorchini de struguri, vrejuri, frunze \xc8\x99i forme geometrice. Registrele sunt ornate cu opt colonete, decorate cu motive vegetale (struguri, vrejuri, frunze) \xc8\x99i rozete._NEWLINE_Altarul are form\xc4\x83 semicircular\xc4\x83, av\xc3\xa2nd dimensiuni reduse. El este luminat printr-o fereastr\xc4\x83 t\xc4\x83iat\xc4\x83 \xc3\xaen axul absidei, identic\xc4\x83 cu cele din pronaos \xc8\x99i naos. Plafonul este \xc3\xaen bolt\xc4\x83 semicircular\xc4\x83. Pe soclul peretelui nordic sunt gravate dou\xc4\x83 nume (Ghiorghi \xc8\x99i Gligorie), probabil ale unor me\xc8\x99teri care au zidit biserica._NEWLINE_Pere\xc8\x9bii interiori ai bisericii nu sunt picta\xc8\x9bi.\n_START_SECTION_\nAlte construc\xc8\x9bii\n_START_PARAGRAPH_\nIntrarea \xc3\xaen curtea bisericii se face \xc3\xaen prezent pe sub un turn cu un etaj, care \xc3\xaendepline\xc8\x99te \xc8\x99i func\xc8\x9biunea de clopotni\xc8\x9b\xc4\x83. El este construit din piatr\xc4\x83 fasonat\xc4\x83. La parter este intrarea \xc3\xaen curtea bisericii, \xc3\xaen timp ce \xc3\xaenc\xc4\x83perea de la etaj, cu c\xc3\xa2te dou\xc4\x83 ferestre pe laturile de nord \xc8\x99i de sud, ad\xc4\x83poste\xc8\x99te dou\xc4\x83 clopote \xc8\x99i o toac\xc4\x83._NEWLINE_\xc3\x8en curtea bisericii, l\xc3\xa2ng\xc4\x83 peretele nordic al l\xc4\x83ca\xc8\x99ului de cult, a fost construit\xc4\x83 \xc3\xaen anul 1999 o cas\xc4\x83 de pr\xc4\x83znuire.'